Azita Raji

Azita Raji (persisk آزیتا راجی, født 29. september 1961 i Teheran i Iran, død 6. februar 2022) var en amerikansk diplomat. Hun var utdannet økonom. Hun var USA ambassadør til Sverige fra februar 2016 til januar 2017.

Liv og virke

Bakgrunn 
Azita Raji, hvis far var diplomat, vokste opp i en formuende familie i Teheran og gikk på skole i Lausanne i Sveits, der hun deltok på nasjonale sjakkturneringer og konkurrerte i utforrenn. Etter den iranske revolusjon i 1978 utvandret familien til USA, da hun var 17 år gammel. 

Hun tok utdannelser i arkitektur og fransk ved Columbia University frem til 1983 og en mastereksamen i økonomi 1991 ved Columbia Business School. Hun ble amerikansk statsborger i 1988.

Hun bodde og arbeidet i mange land i Midtøsten, Latinamerika, Europa og Det fjerne østen. 

Etter en karriere som bankier for investeringsbanker i New York City (J.P. Morgan & Co., Salomon Brothers og Drexel Burnham Lambert) viet hun seg fra 2008 på heltid til politiske spørsmål og arbeidet blant annet med Barack Obamas presidentvalgskampanjer.

Ambassadør til Sverige
Azita Raji tiltrådte i mars 2016, som første kvinne, posten som USAs ambassadør i Stockholm og innehadde vervet frem til 20. januar 2017. Hun var den første amerikanske ambassadøren i Sverige som deltok i Prideparaden i Stockholm. Hun var også den første iranskfødte person som var amerikansk ambassadør.

Den 4. juli 2016 ble hun hedret av Great Immigrants: «The Pride of America»,  Carnegie Corporation of New Yorks årlige utkåring av inspirerende naturaliserte amerikanske borgere som har bldratt i særlig grad til det amerikanske samfunns fremgang.

Den 10. desember 2016 var det hun som i egenskap av ambassadør til Sverige på Bob Dylans vegne leste opp hans tale til Nobelkomiteen under nobelbanketten i Stockholm, i anledning tildelingen av Nobelprisen i litteratur til Dylan.

Raji mottok i 2017 Ellis Island Medal of Honor og hun mottok Barnard Colleges Joan Rivers Trailblazer Award i 2020.

Azita Raji var gift med Gary Syman, tidligere partner i Goldman Sachs. Paret hadde fem døtre.

Hun døde den 6. februar 2022 etter en kortere tids sykdom.

Referanser

Ambassadører fra USA
Ambassadører til Sverige
Personer fra Teheran
Forretningsfolk fra USA